
Text rozhodnutia
Súd: Najvyšší súd Spisová značka: 9So/160/2015 Identifikačné číslo súdneho spisu: 3014200862 Dátum vydania rozhodnutia: 27. 01. 2016 Meno a priezvisko sudcu, VSÚ: JUDr. Viera Nevedelová ECLI: ECLI:SK:NSSR:2016:3014200862.1
Uznesenie Najvyšší súd Slovenskej republiky v právnej veci navrhovateľky: M. R., bytom XXX XX D., E. XXXX/ XX, proti odporkyni: Sociálna poisťovňa, ústredie, so sídlom Ul. 29. augusta č. 8, Bratislava, o starobný dôchodok, o odvolaní navrhovateľky proti rozsudku Krajského súdu v Trenčíne zo dňa 27. apríla 2015, č. k. 15Sd/255/2014-24, takto
r o z h o d o l :
Najvyšší súd Slovenskej republiky odvolanie navrhovateľky o d m i e t a .
Žiaden z účastníkov nemá právo na náhradu trov odvolacieho konania.
o d ô v o d n e n i e :
Krajský súd v Trenčíne napadnutým rozsudkom potvrdil rozhodnutie odporkyne č. XXX XXX XXXX X zo dňa 13. augusta 2014 v spojení s rozhodnutím č. XXX XXX XXXX X zo dňa 23. septembra 2014, ktorými odporkyňa rozhodla o priznaní starobného dôchodku navrhovateľke a následne o jeho zvýšení po dodatočnom zhodnotení doby evidovanej nezamestnanosti od 12. augusta 2000 do 12. septembra 2000.
Proti rozsudku prvostupňového súdu podala navrhovateľka odvolanie, ktoré bolo odovzdané na poštovú prepravu dňa 08. júna 2015.
Najvyšší súd Slovenskej republiky ako súd odvolací (§ 10 ods. 2 Občianskeho súdneho poriadku, ďalej len „O.s.p.“) po preskúmaní podmienok na konanie o odvolaní dospel k záveru, že odvolanie navrhovateľky je potrebné odmietnuť.
Odvolanie sa podáva do 15 dní od doručenia rozhodnutia na súde, proti rozhodnutiu ktorého smeruje (§ 204 ods. 1 O.s.p.).
Podľa § 218 ods. 1 písm. a/ O.s.p. odvolací súd odmietne odvolanie, ktoré bolo podané oneskorene.
Rozsudok krajského súdu obsahuje správne poučenie, že odvolanie je prípustné do 15 dní odo dňa jeho doručenia.
Rozsudok Krajského súdu v Trenčíne zo dňa 27. apríla 2015, č. k. 15Sd/255/2014-24, bol navrhovateľke doručený dňa 11. mája 2015. Lehota na podanie odvolania uplynula dňa 26. mája 2015, kedy navrhovateľka mohla odvolanie podať najneskôr. Navrhovateľka podala odvolanie na poštovú prepravu až dňa 08. júna 2015, teda oneskorene, po uplynutí zákonom stanovenej 15-dňovej lehoty.
Z uvedených dôvodov Najvyšší súd Slovenskej republiky odvolanie ako oneskorene podané odmietol podľa § 218 ods. 1 písm. a/ O.s.p. v spojení s § 204 ods. 1 O.s.p., pričom už nebol oprávnený zaoberať sa dôvodmi odvolania ani vecnou správnosťou rozsudku krajského súdu.
O náhrade trov odvolacieho konania rozhodol odvolací súd podľa § 224 ods. 1 O.s.p. v spojení s § 146 ods. 1 písm. c/ O.s.p. a účastníkom trovy odvolacieho konania nepriznal, keďže výsledok konania je obdobný, ako pri zastavení konania.
Poučenie:
Proti tomuto uzneseniu opravný prostriedok nie je prípustný.

